मन्नीपुरम : पूर्व पदाधिकारियों की करतूत
जमीन का लैंड यूज बदला, अपनों को पहुंचाया फायदा
मन्नीपुरम (आवास राहत) हाउसिंग सोसायटी में पूर्व अध्यक्ष अौर टीएंडसीपी के अफसरों की मिलीभगत से आवासीय उपयोग की जमीन का लैंड यूज बदलकर कमर्शियल कर दिया गया। रहवासियों की शिकायत के बाद सहकारिता विभाग की शुरुआती जांच में यह खुलासा हुआ है।
जांच में पता चला है कि पूर्व अध्यक्ष जेके साहू और तत्कालीन सचिव केएल साहू ने टीएंडसीपी के अफसरों की मदद से पांच प्लॉटों का लैंड यूज कमर्शियल कर दिया। इसका नतीजा यह हुआ कि सोसायटी में तीन से ज्यादा बिल्डर, निजी कंपनियों के दफ्तर, पार्लर और हॉस्टल चल रहे हैं। अब इनकी रजिस्ट्री शून्य करने की तैयार की जा रही है। जांच अधिकारी एनएस हाड़ा का कहना है कि मामले की रिपोर्ट विभाग की सहमति के बाद कलेक्टर निशांत वरवड़े को भेजी जा रही है।
100 से ज्यादा शिकायतें : संस्था में पूर्व अध्यक्षों द्वारा की गई गड़बड़ी को लेकर मुख्यमंत्री शिवराज सिंह चौहान, सहकारिता प्रमुख सचिव, ईओडब्ल्यू, हबीबगंज थाना, कलेक्टोरेट कार्यालय मेंे 10 साल में 100 से ज्यादा शिकायतें की गई हैं। बावजूद इसके पूर्व अध्यक्षों पर कोई कार्रवाई नहीं की गई। आज भी 183 सदस्यों में से 19 सदस्य 8 साल से प्लॉट के लिए भटक रहे हैं।
मन्नीपुरम सोसायटी में चल रहीं व्यावसायिक गतिविधियां। फोटो | भास्कर
hin_Deva hin_Deva hin_Deva hin_Deva hin_Deva bho_Deva